"Vastaan tulevat autot nostelivat peukkua, vilkuttelivat ja räpsyttelivät valoja ajaessaan ohi meistä. Mitä etelämmäksi päästiin, sitä tiheämmin meitä morjestettiin", vapaapalokuntalainen kiittelee.

Kari Salonen

Metsäpalot ovat piinanneet Ruotsia jo viikkoja. Apua sammutustöihin on tullut useasta EU-maasta. Kuvituskuva.

Rovaniemellä asuva vapaapalokuntalainen Perttu Hyvärinen kertoo Facebook-päivityksessään, että suomalaiset sammuttajat otettiin Ruotsissa vastaan sankarillisin menoin.

Perjantaina kohti länsinaapurin metsäpaloalueita suunnannut palo- ja sammutusmiesten joukko sai 900 kilometrin matkalla runsaasti myönteistä huomiota.

"Mediassa on uutisoitu tiheästi Ruotsin maastopaloista ja varmasti jokainen kansalainen on niistä tietoinen ja myös tietoinen, että kriisiapua on tulossa muun muassa Suomesta. Vastaan tulevat autot nostelivat peukkua, vilkuttelivat ja räpsyttelivät valoja ajaessaan ohi meistä. Mitä etelämmäksi päästiin, sitä tiheämmin meitä morjestettiin", Hyvärinen kertoo.

"Kun viimein pääsimme kylään, millä alueella maastopalo olisi, näky oli uskomaton. Ihmisten huomatessaan meidät, kaikki ryntäsivät kadulle ja riemuitsivat meidän saapumista. Autot pysähtyivät muun muassa keskelle liikenneympyrää ja hurrasivat meille. Koko liikenne pysähtyi hetkeksi kun ihmiset nousi autoistaan taputtamaan", Hyvärinen hämmästelee.

"Sanattomaksi veti", hän summaa.

Hyvärinen sai oman palokuntansa puheenjohtajalta soiton perjantaiaamuna. Hän kertoo, että tarjoutui vapaaehtoiseksi hetkeäkään miettimättä.

Hyvärinen haluaa kiittää Ruotsin kansalaisia erittäin lämpimästä vastaanotosta.

"Tämä on erittäin harvinaislaatuinen keikka ja on hienoa että koko Suomen kriisinhallintajoukkue tuntee itsensä tervetulleeksi. Annamme täyden panoksen maastopalojen pimentämiseen."

Suomi lähetti Ruotsin avuksi metsäpalojen sammutustöihin noin 30 hengen pelastusjoukkueen kalustoineen.

Joukkueeseen kuuluu ihmisiä Pohjois-Savon, Oulu-Koillismaan ja Lapin pelastuslaitoksilta. Joukkue koostuu niin pelastuslaitosten henkilöstöstä kuin alueellisista sopimuspalokuntalaisista. Ruotsiin lähetettiin myös paloautoja, säiliöautoja, moottoriruiskuja ja maastokelpoisia ajoneuvoja.